Urmareste Modifică dimensiunea fontului: Play

Bucureşti, 18 aug /Agerpres/ - Ministrul apărării naţionale, Mihnea Motoc, afirmă că nu au existat niciun fel de discuţii nici la nivel politic şi nici la nivel specializat referitor la un eventual transfer în România al focoaselor nucleare ale SUA staţionate în Turcia şi a calificat drept speculaţii informaţiile vehiculate în presă în acest sens.



"Ce vă pot spune este că nu au existat niciun fel de discuţii nici la nivel politic, nici la nivel specializat în acest sens. Nu există niciun fel de gândire, de planuri în această direcţie. Deci categoric nu putem vorbi reacţionând la această informaţie decât că este o speculaţie", a declarat Mihnea Motoc joi la Buzău, unde a participat la manifestările dedicate Centenarului Armatei a 2-a.



Ministrul apărării a făcut trimitere şi la poziţia oficială exprimată de Ministerul Afacerilor Externe pe acest subiect, care este una de dezminţire categorică.



Portalul EurActiv.com a publicat joi informaţia că SUA au început transferul de arme nucleare staţionate în Turcia spre România, pe fondul deteriorării relaţiilor dintre Washington şi Ankara.



Potrivit uneia dintre sursele citate de EurActiv, transferul pune numeroase probleme din punct de vedere tehnic şi politic. 'Nu este simplu să muţi 20 de focoase', a declarat sursa, sub rezerva anonimatului. O altă sursă a declarat pentru site-ul menţionat că relaţiile dintre SUA şi Turcia s-au deteriorat în aşa măsură în urma tentativei de puci din luna iulie încât Washingtonul nu mai are încredere în Ankara pentru a găzdui aceste arme. Armele americane sunt în curs de a fi transferate la baza aeriană de la Deveselu din România, a afirmat sursa.



Potrivit unei relatări recente a Simson Center, circa 50 de arme nucleare tactice au fost staţionate din perioada Războiului Rece în Turcia la baza aeriană de la Incirlik, situată la aproximativ 100 de kilometri de graniţa cu Siria.



În timpul puciului eşuat, la baza militară de la Incirlik a fost tăiată furnizarea de electricitate, iar guvernul turc a interzis avioanelor americane să mai decoleze sau să aterizeze. În cele din urmă, comandantul bazei a fost arestat şi acuzat de implicare în puci.



În ce măsură SUA ar fi putut menţine controlul asupra acestor arme în eventualitatea unui conflict civil prelungit în Turcia este o întrebare fără răspuns, mai scrie Simson Center.



La baza de la Deveselu, situată în apropiere de Caracal, a fost amplasat un scut antirachetă american, ceea ce a înfuriat Rusia, mai scrie portalul EurActiv. AGERPRES/(editor: Karina Olteanu)